Kommissionens beslutning

af 29. november 2000

om BSE-test af kvæg og om ændring af beslutning 98/272/EF om epidemiologisk overvågning for overførbare spongiforme encephalopatier

(meddelt under nummer K(2000) 3684)

(EØS-relevant tekst)

(2000/764/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked(1), senest ændret ved direktiv 92/118/EØF(2), særlig artikel 9, stk. 4,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(3), senest ændret ved direktiv 92/118/EØF, særlig artikel 10, stk. 4, og

ud fra følgende betragtninger:

(1) Kommissionen offentliggjorde en rapport om evalueringen af prøver til diagnosticering af TSE i kvæg den 8. juli 1999, og for tre prøvers vedkommende blev der konstateret stor følsomhed og specificitet, når det gælder påvisning af TSE i dyr på sygdommens kliniske stadium.

(2) I Kommissionens beslutning 98/272/EF af 23. april 1998 om epidemiologisk overvågning for overførbare spongiforme encephalopatier(4), ændret ved beslutning 2000/374/EF(5), er der fastsat bestemmelser om prøver af visse risikogrupper af dyr med henblik på bedre at kunne påvise bovin spongiform encephalopati (BSE) i Fællesskabet.

(3) Rådet har på baggrund af den seneste udvikling i BSE-situationen i Fællesskabet anmodet Kommissionen om at fremsætte forslag til en beslutning om udvidet testning i første fase af alt risikokvæg på over 30 måneder. I anden fase bør testningen udvides til også at omfatte kvæg på over 30 måneder, som ikke udviser kliniske symptomer, og som slagtes med henblik på konsum. Antallet af dyr, der skal testes i anden fase, kan ændres ud fra statistisk pålidelige resultater af testningen af risikodyr.

(4) Testningen kan ikke påvise BSE-inficerede dyr tidligt i inkubationsperioden. Derfor bør et negativt prøveresultat ikke erstatte andre foranstaltninger til nedbringelse af risikoen, såsom fjernelse af specificeret risikomateriale.

(5) Ved Rådets direktiv 82/894/EØF af 21. december 1982 om anmeldelse af dyresygdomme inden for Fællesskabet(6), senest ændret ved Kommissionens beslutning 2000/556/EF(7), er der fastsat bestemmelser for anmeldelse af BSE i Fællesskabet.

(6) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

1. Medlemsstaterne sikrer, at alt kvæg på over 30 måneder,

- som har undergået særlig nødslagtning som defineret i artikel 2, litra n), i Rådets direktiv 64/433/EØF(8), eller

- som er slagtet i overensstemmelse med kapitel VI, punkt 28, litra c), i bilag I til nævnte direktiv 64/433/EØF

fra den 1. januar 2001 undersøges ved hjælp af en af de godkendte hurtigtest, der er anført i bilag IV A til beslutning 98/272/EF.

2. Medlemsstaterne sikrer, at kvæg på over 30 måneder, der er døde på bedriften eller under transport, men som ikke er blevet slagtet med henblik på konsum, fra den 1. januar 2001 undersøges i overensstemmelse med bilag I, del A, til beslutning 98/272/EF.

3. Medlemsstaterne sikrer, at kvæg på over 30 måneder, som slagtes som normalt med henblik på konsum, senest fra den 1. juli 2001 undersøges ved hjælp af en af de godkendte hurtigtest i bilag IV A til beslutning 98/272/EF.

4. Senest den 1. maj 2001 forelægger medlemsstaterne Kommissionen en rapport om antallet af dyr, der er blevet undersøgt i medfør af stk. 1 og 2, og om resultatet heraf. Senest den 1. juni 2001 forelægger Kommissionen på grundlag af oplysningerne fra medlemsstaterne Den Stående Veterinærkomité et forslag, som om fornødent ændrer antallet af dyr, som i henhold til stk. 3 skal undersøges.

Artikel 2

Alle kropsdele, inklusive huden, af dyr, der undersøges i henhold til artikel 1, skal holdes tilbage under officielt tilsyn, indtil der er stillet en negativ diagnose, eller indtil de er destrueret ved brænding, eller under særlige omstændigheder er brændt eller nedgravet under nøje overholdelse af betingelserne i artikel 3, stk. 2, i Rådets direktiv 90/667/EØF(9).

Artikel 3

Prøvetagning og laboratorieprøver gennemføres efter de metoder og protokoller, der er fastsat i bilag IV til beslutning 98/272/EF, især punkt 1, 2.2 og 3. Positive BSE-tilfælde indberettes i overensstemmelse med direktiv 82/894/EØF.

Det nationale referencelaboratorium i hver medlemsstat, jf. bilag V i beslutning 98/272/EF, skal sikre, at diagnostiske metoder og protokoller samordnes mellem de laboratorier, der er godkendt til at udføre de prøver, der er omhandlet i artikel 1, og skal med regelmæssige mellemrum efterprøve brugen af de diagnostiske metoder og protokoller.

Artikel 4

I beslutning 98/272/EF foretages følgende ændringer:

1) Bilag I, del A, affattes som angivet i bilag I til nærværende beslutning.

2) Bilag II affattes som angivet i bilag II til nærværende beslutning.

Artikel 5

Denne beslutning anvendes fra den 1. januar 2001.

Bestemmelserne i artikel 1 tages hver sjette måned op til fornyet vurdering på grundlag af udviklingen i BSE-epidemien

Artikel 6

Denne beslutning er rettet til medlemsstaterne.

Udfærdiget i Bruxelles, den 29. november 2000.

På Kommissionens vegne

David Byrne

Medlem af Kommissionen

(1) EFT L 395 af 30.12.1989, s. 13.

(2) EFT L 62 af 15.3.1993, s. 49.

(3) EFT L 224 af 18.8.1990, s. 29.

(4) EFT L 122 af 24.4.1998, s. 59.

(5) EFT L 135 af 8.6.2000, s. 27.

(6) EFT L 378 af 31.12.1982, s. 58.

(7) EFT L 235 af 19.9.2000, s. 27.

(8) EFT 121 af 29.7.1964, s. 2012/64

(9) EFT L 363 af 27.12.1990, s. 51.

BILAG I

A. MINDSTEKRAV GÆLDENDE FOR ET PROGRAM FOR OVERVÅGNING AF BSE HOS KVÆG

1. Udvælgelse af delpopulationer

Dødt kvæg på over 30 måneder, der ikke er slagtet med henblik på konsum (bortset fra dyr som omhandlet i Kommissionens forordning (EF) nr. 716/96).

2. Antal prøver

Antallet af prøver fra de i punkt 1 nævnte delpopulationer, der årligt undersøges i hver enkelt medlemsstat, skal mindst svare til de i tabellen anførte antal prøver. Prøverne skal udvælges tilfældigt. Prøvetagningen skal være repræsentativ for hver region og skal foregå løbende.

>TABELPOSITION>

BILAG II

A. OPLYSNINGER, DER SKAL INDGÅ I MEDLEMSSTATERNES RAPPORT

1. Antallet af mistænkte tilfælde pr. dyreart, for hvilke der er indført forbud mod flytning i henhold til artikel 3, stk. 1.

2. Antallet af mistænkte tilfælde pr. dyreart, som har undergået laboratorieundersøgelse i henhold til artikel 3, stk. 2, og resultatet af undersøgelsen.

3. Den anslåede størrelse af den i bilag I, del A, punkt 1, nævnte delpopulation.

4. Antallet af dyr af kvægrace, som er undersøgt inden for hver af de delpopulationer, der er nævnt i bilag I, del A, punkt 1, i bilag I, del C, og i artikel 1 i beslutning 2000/764/EF, metoden til udvælgelse af prøver og resultatet af de udførte prøver.

5. Antallet af får og geder, som er undersøgt inden for hver af de i bilag I, del B, punkt 1, og bilag I, del C, nævnte delpopulationer, og resultatet af undersøgelsen.

6. Antallet, aldersfordelingen og den geografiske fordeling af positive tilfælde af BSE og scrapie. Fødselsåret og om muligt fødselsmåneden bør opgives for BSE-tilfælde, der er født efter foderforbuddets indførelse.

7. Positive TSE-tilfælde, der er bekræftet hos andre dyr end kvæg, får og geder.

B. OPLYSNINGER, DER SKAL INDGÅ I KOMMISSIONENS RESUMÉ

Resuméet skal forelægges i skemaform og mindst omfatte de i del A nævnte oplysninger for hver medlemsstat.